स्कीको पाँचौं राष्ट्रिय खेलकुद हुने
नेपाल स्की संघको आयोजनामा माघको दोस्रो साता पाँचौ राष्ट्रिय प्रतियोगिता-२०८० हुने भएको छ । प्रतियोगिता मुस्ताङको मुक्तिनाथ क्षेत्रमा हुनेछ र त्यसमा अल्पाइनको जायन्ट स्लालम विधामा प्रतिस्पर्धा हुनेछ । पुरुष तथा महिलाको प्रतिस्पर्धा समावेश गरिएको छ र त्यसका लागि आयोजना हुने प्रशिक्षणमा ५० जनाको सहभागिता हुनेछ ।
काठमाडौँ — नेपाल स्की संघको आयोजनामा माघको दोस्रो साता पाँचौ राष्ट्रिय प्रतियोगिता-२०८० हुने भएको छ । प्रतियोगिता मुस्ताङको मुक्तिनाथ क्षेत्रमा हुनेछ र त्यसमा अल्पाइनको जायन्ट स्लालम विधामा प्रतिस्पर्धा हुनेछ । पुरुष तथा महिलाको प्रतिस्पर्धा समावेश गरिएको छ र त्यसका लागि आयोजना हुने प्रशिक्षणमा ५० जनाको सहभागिता हुनेछ ।त्यसमध्ये उत्कृष्ट हुने खेलाडीले राष्ट्रिय प्रतियोगितामा सहभागिता गराइने छ । प्रशिक्षण मुक्तिनाथको प्रतियोगिता स्थलमै हुनेछ । प्रतियोगिताका विजेता खेलाडीलाई पदक र प्रमाणपत्र प्रदान गरिनेछ । यस्तै विजयी खेलाडीलाई थप प्रशिक्षण प्रदान गरेर अन्तर्राष्ट्रिय प्रतियोगितामा सहभागिता गराइनेछ ।सन् २०२४ मा नेपालले विभिन्न अन्तर्राष्ट्रिय प्रतियोगितामा सहभागिता जनाऊने कार्यक्रम रहेको छ । संघका अध्यक्ष जीवनराम श्रेष्ठले शुक्रबार आयोजित पत्रकार सम्मेलनमा यो खेल पूर्णतः प्रकृतिमा निर्भर हुने हुँदा प्रतियोगिताका बेला आयोजना स्थलमा हिउँ पर्ने विश्वास पोखे । नेपाल ओलम्पिक कमिटी, राष्ट्रिय खेलकुद परिषद्, गण्डकी खेलकुद परिषद् र नेपाल पयर्टन बोर्डको साथ रहने प्रतियोगितामा मनकामना केबल कार र पोडवे नेपालले प्रायोजन गर्ने भएको छ ।यस्तै पत्रकार सम्मेलनका अवसरमा संघका महासचिव विजय श्रेष्ठले सन् २०२४ को जनवरी–फेब्रअरीमा दक्षिण कोरियाको गाङवनमा हुने युथ ओलम्पिक्समा नेपालका तर्फबाट छनोटका भएका छोवाङ मिन्गुर तामाङ र लक्ष्मी राईले सहभागिता जनाउने पनि जानकारी दिए । उनीहरूले पनि अल्पाइन जायन्ट स्लालामै सहभागिता जनाउने छन् ।